b"\n_START_ARTICLE_\nTrianguliacija\n_START_PARAGRAPH_\nTrianguliacija (angl. triangle, 'trikampis') \xe2\x80\x93 tai geodezini\xc5\xb3 punkt\xc5\xb3 pad\xc4\x97ties radimas, sudarant matuojamos \xc5\xbeem\xc4\x97s plot\xc5\xb3 trikampi\xc5\xb3 grandines._NEWLINE_Garsiausia yra beveik 3000 km ilgio Struv\xc4\x97s geodezinio lanko trianguliacijos grandin\xc4\x97, skirta tiksliam \xc5\xbdem\xc4\x97s dienovidinio lanko ilgiui nustatyti. Grandin\xc4\x97 t\xc4\x99siasi nuo Dunojaus \xc5\xbeio\xc4\x8di\xc5\xb3 prie Juodosios j\xc5\xabros iki Norvegijos miesto Fugleneso Arkties vandenyno pakrant\xc4\x97je. Tai Pasaulio paveldo s\xc4\x85ra\xc5\xa1o objektas, \xc4\xafra\xc5\xa1ytas 2005 m.\n_START_SECTION_\nIstorija\n_START_PARAGRAPH_\nSusik\xc5\xabrus nepriklausomoms valstyb\xc4\x97ms po Rusijos imperijos subyr\xc4\x97jimo, i\xc5\xa1kilo b\xc5\xabtinyb\xc4\x97 sukurti naujus tikslius geodezinius tinklus. 1924 m. Helsinkyje patvirtinta Baltijos Geodezijos Konvencija. J\xc4\x85 palaik\xc4\x97 Baltijos j\xc5\xabr\xc4\x85 supan\xc4\x8di\xc5\xb3 Vokietijos, Danijos, Estijos, Suomijos, Latvijos, Lietuvos, Lenkijos ir \xc5\xa0vedijos atstovai. Tuo buvo siekiama, kad atliekami geodeziniai darbai (pirmosios eil\xc4\x97s trianguliacija, bazi\xc5\xb3 matavimai, astronomini\xc5\xb3 koordina\xc4\x8di\xc5\xb3 nustatymas ir kt.) b\xc5\xabt\xc5\xb3 vykdomi pagal vienodus reikalavimus ir metodus, o gaunami rezultatai tenkint\xc5\xb3 visas praktikos ir mokslo reikmes. Tuo tikslu aplink Baltijos j\xc5\xabr\xc4\x85 \xc4\xafrengta trikampi\xc5\xb3 grandin\xc4\x97, kurioje atlikti geodeziniai matavimai. Trianguliacijos grandin\xc4\x97s charakteringuose ta\xc5\xa1kuose buvo \xc4\xafrengti apie 30 m auk\xc5\xa1\xc4\x8dio mediniai bok\xc5\xa1tai, o po jais grunte \xc4\xaftvirtinti special\xc5\xabs ilgaam\xc5\xbeiai betoniniai \xc5\xbeenklai, fiksuojantys punkt\xc5\xb3 centrus. Lietuvoje viena svarbiausi\xc5\xb3 buvo 1929 m. auk\xc5\xa1tu tikslumu i\xc5\xa1matuota \xc5\xa0v\xc4\x97k\xc5\xa1nos (\xc5\xa0ilut\xc4\x97s raj.) baz\xc4\x97 ir jos tinklas._NEWLINE_Tarpukariu Europoje miesto plan\xc5\xb3 sudarymo reikm\xc4\x97ms atramos punkt\xc5\xb3 tinklas buvo formuojamas trianguliacijos metodu. Pvz., Kaune tinklas buvo suprojektuotas taip, kad vienam punktui vidutini\xc5\xa1kai teko vienas kvadratinis kilometras miesto ploto ir buvo pasiektas \xc4\xaftvirtint\xc5\xb3 punkt\xc5\xb3 10 cm ribinis tikslumas."